[{"text_idx": "#000002", "text": "Mae\u2019n ffaith fod cyd-weithio yn creu ystod eang o waith arbennig. Drwy rannu syniadau mae pethau anhygoel yn digwydd ac mae traciau cerddoriaeth fwyaf adnabyddus y byd yn ganlyniad i gyd-weithio."}, {"text_idx": "#000003", "text": "Dwy sydd wedi cyfrannu i wefan Lysh yn y gorffennol ydy Melda Lois a Mali Haf ac mae\u2019r ddwy yma wedi bod yn gweithio gyda 13 o artistiaid eraill, gan gynnwys Eadyth ac Endaf, er mwyn creu EP electroneg newydd o\u2019r enw Sbardun."}, {"text_idx": "#000005", "text": "\u201cYchydig llai \u2018na blwyddyn yn o\u0302l, gwnaethom ni alwad agored ar gyfer artistiaid oedd eisiau gwneud cais ar gyfer sesiynau stiwdio gyda\u2019n ti\u0302m o gynhyrchwyr o\u2019r Gogledd i\u2019r De, cyfle i greu trac gyda\u2019n gilydd.\u201d"}, {"text_idx": "#000006", "text": "Yn wir, llwyddodd y label i wireddu ei fwriad, gan uno dau gynhyrchydd cerddoriaeth ac un prif leisydd i gyfansoddi a chynhyrchu ca\u0302n electroneg."}, {"text_idx": "#000007", "text": "Prosiect ledled Cymru ydy Sbardun, sy\u2019n plethu artistiaid eang o ran eu sain gyda'i gilydd er mwyn cynnig profiadau newydd, gan gynnwys recordio mewn stiwdio broffesiynol am y tro cyntaf. Fuodd Hedydd Ioan, o\u2019r band skylrk., yn Music Box Studios yng Nghaerdydd yn recordio eu colab nhw gyda Shamoniks a Sachasom."}, {"text_idx": "#000008", "text": "\u201cYr unig brofiad blaenorol roeddwn i wedi\u2019i gael o recordio oedd mewn stiwdios cartref, felly roedd cael y cyfle i deithio i lawr i Gaerdydd i recordio yn arbennig iawn,\u201d meddai Hedydd. \u201cFel artist newydd, mae profiadau fel hyn yn rhai mor arbennig ac yn dangos be sy\u2019n bosib drwy weithio yng Nghymru yn yr iaith Gymraeg.\u201d"}, {"text_idx": "#000010", "text": "\u201cCyn prosiect Sbardun, doeddwn i erioed wedi cyfarfod Endaf na Tom o'r blaen, felly mi oedd cyfarfod am y tro cyntaf yn Stiwdio Sain, yn gwybod mai dim ond dau ddiwrnod oedd gennym ni i sgwennu, cyfansoddi a recordio ca\u0302n, yn brofiad reit nerve-wracking, ond cyffrous! Mi gymrodd hi ychydig o amser i ni ddallt ffyrdd ein gilydd o weithio, ond mi wnaeth y syniadau ddechrau llifo erbyn diwedd y diwrnod cyntaf,\u201d esboniai. \u201cFe rannon ni'r MP3s ar ddiwedd y ddau ddiwrnod, ac roedd gweld a chymharu datblygiad y ga\u0302n o ddiwrnod i ddiwrnod, ac wedyn y fersiwn derfynol ar o\u0302l i Endaf orffen ei chynhyrchu hi cwpwl o fisoedd wedyn, yn gre\u0302t!\u201d"}, {"text_idx": "#000011", "text": "Wrth wrando ar \u2018Pelydrau\u2019, mae\u2019n deg i ddweud fod y ffync electroneg yn dra gwahanol i gerddoriaeth nodweddiadol Lois."}, {"text_idx": "#000013", "text": "Cewch chi gyfle fwynhau\u2019r EP newydd ar eich platfformau cerddoriaeth arferol. Ond, yn y cyfamser, pa artistiaid fasech chi\u2019n hoffi eu clywed yn cyd-weithio?"}]